DA Den Europæiske Unions Tidende C 80/8

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

2014/C 80/05

Denne offentliggørelse giver ret til at rejse indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

»CEBULARZ LUBELSKI«

EF-nr.: PL-PGI-0005-01092-07.02.2013

BGB ( X ) BOB ( )

1. Betegnelse

»Cebularz lubelski«

2. Medlemsstat eller tredjeland

Polen

3. Beskrivelse af landbrugsproduktet eller fødevaren

3.1. Produkttype

Kategori 2.4. Brød, wienerbrød, kager, kiks og andet bagværk samt konfekturevarer

3.2. Beskrivelse af produktet med betegnelsen i punkt 1

»Cebularz lubelski« er et rundt, fladt brød med en diameter på 5-25 cm og en tykkelse på ca. 1,5 cm, som er fremstillet af hvededej, og som er kendetegnet ved at være tilsat to gange mere sukker og margarine eller smør end normal hvededej. Brødet er belagt med grofthakkede løg blandet med birkes, salt og vegetabilsk olie. Dette toplag har en gylden farve og en smag og en lugt, der er karakteristisk for ristede løg. Yderst har brødet en dejkrans på 0,5-1,5 cm. Denne krans har en sprød skorpe, hvis farve varierer fra svagt gylden til let brunlig. Krummen er lys, blød og lettere fugtig. Dens aroma er karakteristisk for de nyristede løg, den er belagt med. Hvis »cebularz lubelski« er bagt på klidbasis, er der synlige hvedeklid på undersiden.

»Cebularz lubelski« kan spises op til 48 timer efter bagningen.

3.3. Råvarer (kun for forarbejdede produkter)

Dej

— hvedemel, der anvendes i fødevareindustrien (uden organiske og uorganiske forurenende stoffer og et faldtal ikke under 220 og et glutenindhold ikke under 25 %) — 100 kg

— sukker — 2 kg

— margarine eller smør — 3 kg

— gær — 4 kg

— vand — 50 l

— salt — 1 kg

Toplag

— løg — 30 kg

— vegetabilsk olie — 1 l (rapsolie, solsikkeolie og blandinger af disse olier)

— blå birkes — 3 kg

— salt — 1,5 kg.

3.4. Specifikke etaper af produktionen, som skal finde sted i det afgrænsede geografiske område

Alle etaper af produktionen skal finde sted i det afgrænsede geografiske område:

— tilberedning af toplaget

— tilberedning af dejen

— deling af dejen

— formgivning af brødene

— bagning.

3.5. Særlige regler vedrørende udskæring, rivning eller emballering osv.

»Cebularz lubelski« kan sælges uden emballage.

»Cebularz lubelski« må kun sælges i enkeltemballage, når de er afkølede. Hvis enkeltemballagen lukkes om produktet, før det er afkølet, opstår der forhøjet fugtighed og hurtigt tab af sprødhed.

3.6. Specifikke mærkningsregler

Hvis der anvendes emballage, skal symbolet for beskyttet geografisk betegnelse være angivet på mærkningen af »Cebularz lubelski«.

4. Præcis afgrænsning af det geografiske område

Voivodskabet Lublins administrative grænser.

5. Tilknytning til det geografiske område

5.1. Det geografiske områdes egenart

Lublins bagetraditioner daterer sig tilbage til middelalderen, og de første referencer til »Cebularz lubelski« og opskrifterne på dette ekstraordinære brød overført fra generation til generation stammer fra det 19. århundrede. De første til at bage »Cebularz lubelski« var jøder bosat i Lublins gamle bydel. Da opskriften var enkel og omkostningerne lave, bredte »Cebularz lubelski« sig med tiden til hele Lublin-regionen. Et karakteristisk træk for regionen var i mange århundreder sammenhængen mellem de forskellige bagetraditioner og den gensidige udveksling af opskrifter eller metoder for anvendelsen af visse ingredienser mellem håndværkere, der repræsenterede forskellige kulturer. Som følge heraf udvikledes bl.a. traditionen med at bage »Cebularz lubelski«, som var blevet anerkendt blandt forbrugerne og gradvist begyndte at være uløseligt forbundet med Lublin-regionen.

Ud fra erindringer fra Lublins indbyggere om mellemkrigsårene (1919-1939) ved vi, at »Cebularz lubelski« var meget udbredte, og at de blev bagt i alle de mange jødiske bagerier. De kunne også købes af gadesælgere direkte fra kurve, som de bar på skuldrene. De ældste Lublin-borgere kan huske, at disse bageprodukter før krigen var tilgængelige for hvermand, og at deres behagelige duft, fine smag og lave pris var så tillokkende, at der ikke var behov for yderligere reklame.

I øjeblikket udgøres den bedste kilde til viden om »Cebularz Lubelski« af vidnesbyrd fra mennesker med forbindelse til bageribranchen, herunder ejeren af det første genåbnede bageri i Lublin efter Anden Verdenskrig. Dette bageri drives nu af den tredje generation af bagere. Ejeren af bageriet husker, at sortimentet i det nyligt genåbnede bageri var begrænset oven på krigens ødelæggelser, men ikke desto mindre omfattede »Cebularze lubelskie« den første jul efter krigen.

Et kendetegn for Lublin-regionen er dens veludviklede bagerisektor. Mange af de eksisterende bagerier er familieforetagender videreført fra generation til generation af håndværkere. På denne måde er viden og erfaring blevet overført naturligt til efterkommerne. Desuden er en af de grundlæggende elementer af erhvervsuddannelserne for bagere i voivodskabet Lublin i dag at mestre kunsten at fremstille »Cebularz lubelski«, et karakteristisk træk for kun denne region.

På baggrund af den omstændighed, at befolkningens kost i regionen har været domineret af enkle retter tilberedt af de bedste tilgængelige landbrugsråvarer, såsom kornprodukter, løg, oliefrø (raps, hør) og blå birkes, er også »Cebularz lubelski« blevet til en permanent del af denne kost.

5.2. Produktets egenart

Specifikke egenskaber, der adskiller »Cebularz lubelski« fra andet bagværk, som er blevet udviklet i produktionsområdet, omfatter bl.a.:

— anvendelsen af hvededej af høj kvalitet i produktionen

— den manuelle udformning af produktet

— den runde form

— den brunede dejkrans yderst på brødet med sprød skorpe

— toplaget af løg, som ikke er varmebehandlet, samt birkes

— den lyse, bløde, let fugtige og aromatiske skorpe.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Forbindelsen mellem »Cebularz lubelski« og regionen beror på produktets særlige karakteristika, der er beskrevet i punkt 5.2, og dets omdømme.

Navnet »Cebularz lubelski« hidrører fra anvendelsen af løg til toplaget. Før Anden Verdenskrig blev »Cebularz lubelski« bagt af jøder, der boede i Lublin, Kazimierz Dolny og Zamość. Efter krigen bredte opskriften sig hurtigt til hele Lublin-regionen. Produktet »Cebularz lubelski« med dets usædvanlige egenskaber blev skabt takket være det geografiske områdes egenart. Den gensidige udveksling af bagertraditioner har bl.a. ført til dette karakteristiske bageprodukt.

De særlige egenskaber ved »Cebularz lubelski« er resultatet af en meget tæt forbindelse til produktionsområdet, som især er baseret på færdigheder, de lokale bagere er i besiddelse af. Disse kommer blandt andet til udtryk i anvendelsen af den rette fremgangsmåde ved produktionen af »Cebularz lubelski«, f.eks. valget af løg med mild, sød smag, og ved beherskelsen af de særlige metoder til fremstilling af toplaget uden varmebehandling og sikring af tilstrækkelig tid og de bedste betingelser for produktets modning. Af stor betydning er også evnen til at tilberede en hvededej af høj kvalitet, hvorved det er meget vigtigt at fastholde forholdet mellem de anvendte ingredienser, den manuelle udformning af »Cebularz lubelski« og den jævne fordeling af toplaget over hele dejens overflade, således at der dannes en brunet krans i kanten af brødet. Det bør også understreges, at produktionsmetoden for »Cebularz lubelski« aldrig har spredt sig til andre egne end Lublin-regionen.

Forbrugerne sætter stor pris på »Cebularz lubelski«, som findes på alle møder, konkurrencer og forsamlinger samt på nationale og internationale messer, såsom høstfestivalerne i Lublin og Radawiec Duży, brødfestivalen på Lublins friluftsmuseum, den europæiske messe for regionale produkter i Zakopane, den internationale brødmesse i Jawor, Polagra Food-messen i Poznań, »Natura Food« — fødevaremessen i Łódź og den internationale fødevaremesse »Food & Taste« i Frankfurt an der Oder. Ved alle disse og andre lignende arrangementer arrangeres der salg og prøvesmagning af »Cebularz lubelski«. Som følge heraf er »Cebularz lubelski« blevet et af de vigtigste PR-aktiver for voivodskabet Lublin. »Cebularz lubelski« er ligeledes at finde blandt produkterne ved enhver konkurrence om status som bedste kulinariske produkt i Lublin-regionen. En af de vigtigste af disse konkurrencer er den landsdækkende »Nasze Kulinarne Dziedzictwo – Smaki Regionów« (»Vores kulinariske arv – delikatesser fra regionerne«) organiseret af det polske kammer for regionale og lokale produkter. »Cebularz lubelski« er desuden en af de vigtigste discipliner i konkurrencen for bagehåndværkere på brødfestivalen i Lublin, der årligt arrangeres af Lublin-afdelingen af Sammenslutningen af håndværksbagere i Polen og Fødevarehåndværkerlauget i Lublin.

Der serveres også »Cebularz lubelski« ved mange arrangementer og begivenheder i voivodskabet Lublin, herunder skovture for familier (f.eks. Piknik Rodzinny i Czerniejów), »Pierwszy Lubelski Zjazd Zbyszków« (det første navnedagsarrangement i Lublin for mænd, der hedder Zbigniew) og »Spotkanie kobiet związanych z branżą piekarską zorganizowane przez władze Izby Rzemiosła i Przedsiębiorczości w Lublinie« (møde for bageribranchens kvinder organiseret af Lublins håndværks- og industrikammer).

»Cebularz lubelski« er optaget i »Kulinarisk landkort over Lublin-regionen«, et fælles projekt mellem redaktører fra lokalavisen »Dziennik Wschodni« og voivodskabet Lublin, der har til formål at præsentere regionens multikulturelle køkken.

Det gode renommé, »Cebularz lubelski« nyder, og produktets betydning for det lokale fællesskab understreges af hyppig dækning i medierne, herunder i fjernsyn, radio, aviser og publikationer såsom:

— »Cebularz jest lubelski«, Przegląd Piekarski i Cukierniczy, september 2007,

— »Lubelski cebularz – historia regionalna«, Biuletyn Izby Rzemiosła i Przedsiębiorczości w Lublinie, maj/juni 2010,

— »Jak cebularz, to tylko lubelski«, Kurier Lubelski, 20. august 2010 og 10. september 2010,

— »Cebularz super star«, Dziennik Wschodni, 26. marts 2011.

Der er endvidere offentliggjort talrige artikler om emnet på internettet.

Henvisning til offentliggørelsen af specifikationen

(Artikel 5, stk. 7, i forordning (EF) nr. 510/2006 (3))

http://www.minrol.gov.pl/pol/Jakosc-zywnosci/Produkty-regionalne-i-tradycyjne/Zlozone-wnioski-o-rejestracje-Produkty-regionalne-i-tradycyjne/OGLOSZENIE-MINISTRA-ROLNICTWA-I-ROZWOJU-WSI-z-dnia-7-wrzesnia-2012-roku

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Erstattet af forordning (EU) nr. 1151/2012.

(3) Se fodnote 2.